कोलकाताः विंडीज के हरफनमौला खिलाड़ी आंद्रे रसेल रविवार को भारत के खिलाफ शुरू हो रही टी20 श्रृंखला से पहले चोट के कारण विंडीज टीम से बाहर हो गए है। रसेल को मैच से पहले शनिवार को टीम के साथ अभ्यास करते नहीं देखा गया। इस पर खबर आ रही थी कि फ्लाइट छूट जाने की वजह से रसैल भारत नहीं पहुंचे । लेकिन अब खबर आ रही है के अफगानिस्तान प्रीमियर लीग में चोटिल होने की वजह से उन्होंने अपना नाम वापस ले लिया है।विंडीज की टीम मैनेजर नासिरा मोहम्मद से जब रसेल के बारे में पूछा गया तो उन्होंने इस पर टिप्पणी करने से मना कर दिया। मैच की पूर्व संध्या पर संवाददाता सम्मेलन में हिस्सा लेने आए कप्तान कार्लोस ब्राथवेट के जाने के बाद जब नासिर से रसेल के बारे में पूछा तो उन्होंने कहा, ‘कोई टिप्पणी नहीं’, आपको बाद में प्रेस नोट मिल जाएगा।इंडियन प्रीमियर लीग (आईपीएल) में कोलकाता नाइटराइडर्स का प्रतिनिधित्व करने वाले इस खिलाड़ी की गैर-मौजूदगी में विंडीज की 13 सदस्यीय टीम ने शाम के अभ्यास सत्र में जमकर पसीना बहाया। विंडीज के मीडिया मैनेजर से यहां संवाददाता सम्मेलन में जब इस बारे में पूछा गया तो उन्होंने कहा, ‘ रसेल पर अभी कोई प्रतिक्रिया नहीं। हम बाद में आधिकारिक घोषणा करेंगे।’